Ir-Regolament tal-Kummissjoni (KEE) Nru 2245/1999
tat-22 ta' Ottubru 1999
li jemenda r-Regolament (KE) Nru 1663/95 li jistabbilixxi regoli dettaljati sabiex jiġi applikat ir-Regolament tal-Kunsill (KEE) Nru 729/70 li jirrigwarda l-proċedura sabiex tiġi approvata l-clearance tal-kontijiet tat-Taqsima Garanziji tal-FAEGG
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill(KEE) Nru 729/70 tal-21 ta’ April 1970 dwar il-finanzjament tal-politika komuni agrikola [1], kif l-aħħar emendat bir-Regolament (KE) Nru 1287/95 [2], u b’mod partikolari l-Artikolu 4(6) u 5(3) tiegħu,
Billi:
(1) fid-dawl ta' l-esperjenza, għandhom isiru numru ta’ bidliet u kjarifikazzjonijiet lir-Regolament tal-Kummissjoni (KEE) Nru 1663/95 [3], kif l-aħħar emendat bir-Regolament (KE) Nru 896/97 [4], b’mod partikolari rigward il-kriterji ta' l-akkreditazzjoni sabiex jiġu eżegwiti l-ħlasijiet u rigward id-disposizzjonijiet li jirrigwardaw il-ħtieġa li jiġu evitati l-konflitti ta’ l-interess fix-xogħol tal-persuni li jokkupaw karigi ta’ responsabbiltà fl-aġenziji tal-ħlas;
(2) għandhom jiġu inklużi d-dettalji ta’ l-ammonti li għadhom iridu jiġu rkuprati fil-kontijiet annwali ta' l-aġenziji tal-ħlas;
(3) la huwa sewwa u lanqas ġust illi l-Kummissjoni tagħti evalwazzjoni tan-nefqa li hija taħseb illi għandha teskludi skond l-Artikolu 5(2)(c) tar-Regolament (KEE) Nru 729/70 bħala riżultat tas-sejbiet tagħha qabel ma l-Istat Membru kellu l-opportunità li jwieġeb;
(4) in-nefqa trid tiġi eskluża għall-perjodu kollu taż-żmien li matulu r-Regoli tal-Komunità jiġu miksura;
(5) il-Kumitat tal-FAEGG ta opinjoni favorevoli,
ADOTTAT DAN IR-REGOLAMENT:
L- Artikolu 1
Ir-Regolament (KE) Nru 1663/95 jiġi emendat kif ġej:
L-Artikolu 2(3) jiġi mibdul b'dan li ġej:
1) "L-għamla u l-kontenut tat-tagħrif dwar il-kontabilità riferiti fil-paragrafu 1 għandhom jiġu stabbiliti skond il-proċedura pprovduta fl-Artikolu 13 tar-Regolament (KEE) Nru 729/70."
2) Il-punt (f) li jiġi miżjud ma' l-Artikolu 5(1):
"(f) sommarju ta’ l-ammonti fil-proċess li jiġu rkuprati, mqassma skond is-sena finanzjarja li fiha tinħareġ l-ordni ta' l-irkupru u sommarju ta' l-ammonti rrikonoxxuti matul is-sena bħala li ma jistgħux jiġu rkuprati."
3) L-Artikolu 8(1) jiġi mibdul b'dan li ġej:
"1. Jekk, bħala riżultat ta’ inkjesta, il-Kummissjoni tikkunsidra illi n-nefqa ma ġietx effettwata skond ir-regoli Komunitarji, għandha tinnotifika lill-Istati Membri fil-kwistjoni bir-riżultati tal-kontrolli tagħha u tindika l-miżuri korrettivi li għandhom jittieħdu sabiex tiġi żgurata l-konformità fil-futur.
Il-komunikazzjoni għandha tirreferi għal dan ir-Regolament. L-Istat Membru għandu jwieġeb fi żmien xahrejn u l-Kummissjoni tista’ timmodifika l-pożizzjoni tagħha bħala konsegwenza. F’każijiet iġġustifikati, il-Kummissjoni tista’ testendi l-perjodu taż-żmien permess għat-tweġiba.
Wara li jiskadi ż-żmien permess għat-tweġiba, il-Kummissjoni għandha tistieden lill-Istat Membru għal diskussjoni bilaterali u l-partijiet għandhom jagħmlu ħilithom li jilħqu ftehim dwar il-miżuri li jridu jittieħdu u dwar l-evalwazzjoni tal-gravità tal-ksur u t-telf finanzjarju lill-Komunità. Wara din id-diskussjoni u kull temma taż-żmien ta' wara d-diskussjoni ffissata mill-Kummissjoni, wara konsultazzjoni ma' l-Istati Membri, għall-provvediment ta’ iżjed tagħrif jew, fejn l-Istat Membru ma jaċċettax l-istedina għal laqgħa qabel it-temma taż-żmien iffissat mill-Kummissjoni, wara li tkun għaddiet din it-temma taż-żmien, il-Kummssijoni għandha formalment tikkomunika l-konklużjonijiet tagħha lill-Istat Membru, filwaqt li tirreferi għad-Deċiżjoni tal-Kummissjoni 94/442/KE [5]. Mingħajr preġudizzju għar-raba' subparagrafu ta’ dan il-paragrafu, din il-komunikazzjoni għandha tinkludi evalwazzjoni ta’ kull nefqa li l-Kummissjoni jkun beħsiebha li teskludi skond l-Artikolu 5(2)(ċ) tar-Regolament (KEE) Nru 729/70.
L-Istat Membru għandu jgħarraf lill-Kummissjoni mill-aktar fis possibbli dwar il-miżuri korrettivi adottati sabiex jiġi żgurat il-ħarsien tar-regoli Komunitarji u dwar id-data tad-dħul fis-seħħ tagħhom. Il-Kummissjoni għandha, kif approprjat, tadotta waħda jew iktar mid-deċiżjonijiet skond l-Artikolu 5(2)(ċ) tar-Regolament (KEE) Nru 729/70 sabiex teskludi n-nefqa affettwata minn-nuqqas ta' ħarsien tar-regoli Komunitarji sad-data tad-dħul fis-seħħ tal-miżuri korrettivi."
4. L-Anness jiġi emendat kif ġej:
(a) Jiġi miżjud il-punt ġdid 4a:
"4a. Bi qbil minn qabel tal-Kummissjoni u fil-każ ta’ miżuri kkofinanzjati biss, fejn irid jitħallas numru kbir ta’ ħlasijiet żgħar, il-ħlasijiet lill-applikanti għall-għajnuna jistgħu jiġu ddelegati lil korpi oħra. Irid jiġi konkluż ftehim bil-miktub bejn l-aġenzija tal-ħlas u dan il-korp li jispeċifika n-natura tat-tagħrif u d-dokumenti ta' appoġġ li jridu jiġu ssottomessi lill-aġenzija tal-ħlas u l-limitu taż-żmien li fih iridu jiġu ssottomessi; iridu bħala minimu jippermettu lill-aġenzija tal-ħlas li tħares il-kriterji ta’ l-akkreditazzjoni u li tilħaq it-temmiet taż-żmien stabbiliti għas-sottomissjoni tal-kontijiet ta’ kull xahar u ta’ kull sena. L-aġenzija tal-ħlas għandha tibqa' responsabbli mill-maniġġjar effiċjenti tal-fondi interessati u għall-aġġornament tar-reġistri tal-kontabilità. L-aġenziji awtorizzati ta' l-aġenzija tal-ħlas, il-korp li joħroġ iċ-ċertifikati u l-Unjoni Ewropea għandu jkollhom id-dritt li jeżaminaw kull xiehda miżmuma mill-korp imsemmi hawn fuq u li jwettqu kontrolli fuq l-applikanti għall-għajnuna."
(b) Dan li ġej qiegħed jiġi miżjud mal-punt 5:
"Is-subunità amministrattiva responsabbli mill-eżekuzzjoni tal-ħlasijiet jew inkella unità responsabbli mis-sorveljanza tagħha, għandu jkollhom xiehda ddokumentata disponibbli ta' l-awtorizzazzjoniji jew tal-pretensjonijiet, u tal-kontrolli amministrattivi u fiżiċi stabbiliti. It-tagħrif u x-xiehda jistgħu jkunu f’għamla mqassra ekwivalenti għal dik deskritta fil-punt numru 4(iv) ta’ dan l-Anness, u jistgħu jiġu pprovduti permezz ta’ sistema kkompjuterizzata."
(ċ) Is-sentenza li ġejja tiġi miżjuda mat-tieni subparagafu tal-punt 6(ii):
"Iridu jittieħdu miżuri approprjati sabiex jiġi evitat konflitt ta’ interessi fejn persuna li tokkupa pożizzjoni ta’ responsabbiltà jew pożizzjoni sensittiva rigward il-verifika, l-awtorizzazzjoni u l-ħlas tal-pretensjonijiet fuq il-Fond twettaq ukoll funzjonijiet oħra 'l barra mill-aġenzija tal-ħlas."
L- Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Ottubru 1999.